রাস্তাঘাটে, ট্রেনে কিংবা বাসে, কোনও অন্তঃসত্তা উপায়ান্তর না দেখে সন্তান প্রসব করতে বাধ্য হচ্ছেন, এমন সংবাদ প্রায়শই কানে আসে আমাদের। কিন্তু মাঝ-আকাশে সন্তান প্রসব! এবার সেরকম ঘটনাও ঘটে গেল। মিসি বারবারেব উমান্ডাল নামের ফিলিপিন্স-নিবাসী এক তরুণী নিজের এক বিচিত্র অভিজ্ঞতার কথা জানিয়েছেন নিজের ফেসবুক অ্যাকাউন্টে, যেখানে প্লেনে তাঁর এক সহযাত্রীর সন্তান প্রসবের কাহিনি বিবৃত করেছেন তিনি।
দুবাই থেকে ফিলিপিন্স যাবেন বলে প্লেনে চড়েছিলেন মিসি। তাঁর সঙ্গেই প্লেনে উঠেছিলেন  এক গর্ভবতী মহিলা। প্লেন যখন মাঝ-আকাশে তখনই প্রসববেদনা শুরু হয় তাঁর। কথায় কথায় তিনি জানান, আরও মাস তিনেক পরে তাঁর প্রসবের সম্ভাব্য দিন নির্ধারণ করেছিলেন ডাক্তার। কিন্তু কোনও কারণে অন‌েক আগেই শুরু‌ হয়ে গিয়েছে প্রসববেদনা। মিসি লিখছেন, ‘‘যন্ত্রণায় কাতর ওই মহিলাকে দেখে তখন ঘাবড়ে গিয়েছেন এয়ারহোস্টেস এবং এয়ারলাইন্সের অন্যান্য কর্মীরা। সৌভাগ্যক্রমে সহযাত্রীদের মধ্যে দু’জন ছিলেন নার্স। তাঁরাই এগিয়ে আসেন সাহায্যের জন্য। ওই মহিলাকে নিয়ে যাওয়া হয় প্লেনের সামনের দিকের অপেক্ষাকৃত ফাঁকা অংশে। তাঁকে ঘিরে ফেলা হয় চাদর দিয়ে। তার কিছুক্ষণ পরেই ভেসে আসে মহিলা-কন্ঠের আর্তনাদ। আর তার পরেই এক কচি গলার কান্না। কিছুক্ষণ পরে ওই মহিলা তাঁর বাচ্চাকে নিয়ে নিজের সিটে এসে বসেন। দেখা যায়, মা এবং বাচ্চা— দিব্যি রয়েছেন দু’জনেই।’’
প্লেনে উপস্থিত সকলেই আনন্দে উচ্ছল হয়ে ওঠেন এই ঘটনায়। প্লেনটি তড়িঘড়ি নামানো হয় ভারতের মাটিতে। এইসব কাণ্ডকারখানার জেরে গন্তব্যে পৌঁছতে প্লেনটির দেরি হয়ে যায় প্রায় ৯ ঘন্টা। কিন্তু তাই নিয়ে বিন্দুমাত্র অভিযোগ নেই যাত্রীদের। মা এবং সন্তানের সুস্থতা কামনা করছেন এখন সকলেই। এমনকী যে এয়ারলাইন্স কোম্পানির প্লেনে ঘটেছে এই কাণ্ড, তারা ঘোষণা করেছে, তাদের প্লেনে জীবনভর বিনা পয়সায় যাতায়াত করতে পারবেন ওই মহিলা। তাদের তরফে এটাই ওই মহিলাকে তাঁর মা হওয়ার উপহার।
কিন্তু প্রশ্ন হল, বাচ্চাটি যখন মাঝ-আকাশে জন্মেছে, তখন সে কোন দেশের নাগরিকত্ব পাবে? সাধারণভাবে নিয়ম হল, প্লেনে কোনও মহিলা সন্তান প্রসব করলে, তারপর যে দেশের মাটি প্লেনটি প্রথম স্পর্শ করে, সেই দেশের নাগরিকত্বই পায় সেই শিশু। সেই হিসেবে এই শিশুটি ভারতীয় বলে গৃহীত হওয়া উচিৎ। কিন্তু ঘটনা হল, ফিলিপিন্সে এই নিয়ম চালু নেই। শিশুটির মা যেহেতু ফিলিপিন্সের, সেহেতু তাঁর শিশুটিও ফিলিপিন্সেরই নাগরিকত্ব লাভ করবে। 
আরও পড়ুন
জন্ম সময় বলে দেবে একজনের ভবিষ্যৎ কেমন হবে
জন্মদাগ কি পূর্বজন্মের কোনও বার্তা দেয়? কী বলছে লক্ষণশাস্ত্র?